Pretensioonikas pealkiri: "Üleriigilised probleemid koolides 2000/2001. õppeaastal inspekteeritud koolide põhjal" jätab mulje, nagu esineksid need probleemid kõigis koolides. Pole ju kuskil täpsustust, näit "Probleemid inspekteeritud koolides". Kas inspekteerimise põhjal saab teha kõikehõlmava järelduse kõigi Eesti koolide kohta?  Mind kui reapedagoogi ja mu kolleege huvitavad ja puudutavad otseselt punktid õppekasvatustöö  alajaotuse all. Siin lajatatakse otse:  - õpetaja ei valda kaasaegset õpetamise metoodikat;  - õpetaja ei valda õpetatavat ainet;  - õpetaja ei suuda tagada õppekasvatustööks vajalikku distsipliini;  - õpetaja ei oska ega taha lastega suhelda.  Rõhutan veel kord: kui kogu selle nimekirja pealkirjaks oleks olnud näit "Probleeme inspekteeritud koolides 2000/2001. õa" või midagi ligilähedast, oleks seda võinud aktsepteerida. On täiesti usutav, et selliste puudustega õpetajaid meie koolides  töötab. Nüüd aga leiame, et meiegi oleme küündimatud pedagoogid, kes ei oska ega tahagi… Kuidas küll oleme suutnud viia oma õpilased põhikooli ja gümnaasiumi lõpetamiseni, kusjuures päris edukalt? Tekib küsimus, miks juhtkond pole meiesugustele antipedagoogidele veel ust näidanud.